*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*134. számú előterjesztés*

Bátaszék Város Önkormányzat Képviselő-testületének 2023. augusztus 30-án

1. órakor megtartandó ülésére

*a BÁT-KOM 2004. Kft. 2023. évi féléves beszámolójának elfogadása és az üzleti terv módosítása*

|  |
| --- |
| **Előterjesztő:** Pap Péter ügyvezető**Készítette**: Pap Péter ügyvezető  **Törvényességi ellenőrzést végezte:** ----------------------**Tárgyalja:**PG Bizottság: 2023.08.29.Felügyelő Bizottság |

**Tisztelt Képviselő-testület!**

1. A BÁT-KOM 2004 Kft. féléves beszámolója

 A gazdasági társaság ez évi üzleti tervét februárban fogadta el a tulajdonos, ezért megbontva készült, külön a január és külön a többi hónap. A valószínűsíthető negatív hatások miatt takarékos gazdálkodást folytattunk. Az energia árak jelentős mértékben befolyásolták a gazdálkodást, de történtek kedvező változások is. Sajnálatos módon a Tanuszoda nem került be a kedvezményezetti körbe. Az év első részében rendkívüli gazdasági esemény nem történt, feladatainkat nagyrészt az üzleti tervben meghatározottak szerint végeztük.

 Az ügyvitel területén csökkentett létszámmal dolgozunk, a feladatok végrehajtása így feszítettebb, de megoldható.

 A piac üzemeltetés területén szokványos gazdálkodással telt a félév, a vonatkozó beruházás nem befolyásolta még a működést.

 A város fenntartás területén jelentősen megnövekedtek a feladatok az átlagosnál jóval több csapadék okán. A zöldterület karbantartás területén kidomborodott a fennálló dolgozói létszámhiány, rendkívül magas a feladattorlódás mértéke. Viszont a gyenge tél kedvezően hatott a helyi közutak kátyúzási feladataira.

 A takarítás tekintetében a jelentős dolgozói mobilitás nehezítette a feladatellátást, de a jelentős alkalmi foglalkoztatás plusz eredményt generált.

 A sportpálya üzemeltetés tekintetében nagyrészt az üzleti tervben meghatározottak szerint történt a feladat ellátás. Még ebben az időszakban sikerült a tüzelőanyagot beszerezni, igaz, hogy jelentősen magasabb áron, mint azt terveztük. Az intézmény területén zajló építkezés folyamatban van, a Kft.-nek nincs szerepe a projektben. Megérkeztek az elmaradt villanyszámlák 4 millió Ft összegben, melyeket kifizettünk.

 A sportcsarnok üzemeltetésnél a csökkentett nyitvatartási idő ellenére is teljesíteni tudjuk a felmerült igényeket. Az elmúlt évből hiányzó energia számlák nagy része rendezésre került, a fennmaradó részre is el van különítve a fedezet.

 Az építési tevékenység területén nem tudtuk teljesíteni az időarányos bevételeket, elmaradás tapasztalható, de az év hátralévő részében jobbak a kilátások.

 Az uszoda üzemeltetése területén a kiadások jelentősen meghaladták a tervezett mértéket. A hőszivattyúk folyamatos üzemeltetése magas villanyszámlákat generált. A tervezésnél nem rendelkeztünk még a hőszivattyúk üzemeltetési tapasztalataival, továbbá nem terveztünk tartalékot ezen a területen. A félév során az elmúlt évekhez viszonyítva nagyságrendekkel kevesebb volt a napsütéses órák száma, mely a napkollektoros rendszer működéséhez szükséges. Az utóbbiakból következően a gázfogyasztás is magasabb számlákat eredményezett. Az elmúlt évi hiányzó villanyszámlák még függőben vannak.

A második félév működésére vonatkozóan a rendelkezésünkre álló adatok alapján új üzleti tervet kell készíteni. Az üzleti terv módosítási javaslatát a 2. pont tartalmazza.

Kérem a Tisztelt Képviselő-testületet, hogy a féléves beszámolót elfogadni szíveskedjen.

**1.sz. H a t á r o z a t i j a v a s l a t :**

**BÁT-KOM 2004. Kft. 2023. évi féléves beszámolójának elfogadására**

Bátaszék Város Önkormányzatának Képviselő-testülete, mint a BÁT-KOM 2004. Kft tulajdonosa - e jogkörében eljárva - a Kft. 2023. évi féléves beszámolóját elfogadja.

*Határidő:* 2023. szeptember 6.

*Felelős:* dr. Firle-Paksi Anna aljegyző

(a határozat megküldésért)

*Határozatról értesül:* BÁT-KOM 2004. Kft.

 Bátaszéki KÖH pénzügyi iroda

 irattár

2. Üzleti terv módosítása

A beszámolóban szereplő tényszámok alapján szükséges az üzleti terv módosítása. Az energia árak mozgása alapvetően meghatározza az üzemeltetés feltételeit, de kisebb korrekciókat is végeztünk más területeken is. A módosítást a jelenleg rendelkezésünkre álló adatok alapján végeztük. Az adatok 2023. december 31. napjáig tartó időszakra szólnak.

Az Ügyvitel területén az év közben változó gázár csökkentette a tervezett évi kiadásokat 700 000 Ft nagyságrendben. A telephelyen tervezett tetőkarbantartás viszont alul lett tervezve, ezért erre a területre terveztük a fenti összeget. A feladatkör fő számai nem változtak.

A Vállalkozási tevékenység építési bevételét 500 E Ft-tal emeltük a várható munkák alapján, mely összeg az Általános költségek fedezetéül szolgál.

A Tanuszoda tekintetében jelentős költségnövekedés valósult meg a beszámolóban említettek okán. A könyvelt energia számlák alapján végeztük a hátralévő időszak tervezését, így az áram tekintetében az éves költség 24 600 E Ft helyett 49 500 E Ft-ra módosul, míg a gáz tekintetében 12 000 E Ft-ról 14 000 E Ft-ra módosul. A Tanuszoda támogatási igénye 72 000 E Ft-ról 95 000 E FT-ra módosul.

A Sportcsarnok üzemeltetése terén mind a személyi jellegű kiadásokat, mind a dologi kiadásokat csökkentettük, így a támogatási igény 17 832 E Ft helyett 14 832 E Ft-ra módosul.

A sportpálya üzemeltetése terén rendezésre kerültek az elmaradt villanyszámlák, elkülönítésre került az idei fogyasztás, és ez alapján az éves tervszám is jelentősen ( 2700 E Ft) csökkent. A tüzelőanyag vásárlás költsége meghaladta a tervezettet. Az üzemeltetési költségek terén is csökkenést tudunk tervezni a megváltozott igénybevétel okán. A támogatási mérték 17 865 E Ft-ról 15 865 E Ft-ra módosul.

 A városüzemeltetés terén növekednek (2000 E Ft) a személyi jellegű kiadások a tulajdonos döntése nyomán, míg csökkenést terveztünk a téli üzemeltetési kiadások terén. A támogatás mértéke 48 000 E Ft-ról 49 482 E Ft-ra módosul.

A módosítás kiemelt fő számait a mellékelt táblázat tartalmazza.

Kérem a Tisztelt Képviselő-testületet, hogy a módosítást a határozati javaslatok szerint elfogadni szíveskedjen!

A feladatellátási szerződés módosítása a többletforrás biztosításán kívül a helyi piacra vonatkozó feladatok részletezését is tartalmazza.

**2.sz. H a t á r o z a t i j a v a s l a t :**

**a BÁT-KOM 2004 Kft.-vel megkötött szerződések módosításának jóváhagyására**

Bátaszék Város Önkormányzatának Képviselő-testülete, mint a BÁT-KOM 2004. Kft tulajdonosa - e jogkörében eljárva –

1. a BÁT-KOM 2004 Kft.-vel 2023. február 9-én megkötött közfeladat- ellátási szerződés II. módosítását – a határozat melléklete szerinti tartalommal – jóváhagyja,
2. a BÁT-KOM 2004 Kft.-vel a Tanuszoda üzemeltetésére 2018. december 14-én megkötött üzemeltetési szerződés XII. számú módosítását– a határozat melléklete szerinti tartalommal – jóváhagyja,
3. felhatalmazza a polgármestert az a) és b) pontban meghatározott szerződések aláírására,
4. a 23.000.000 Ft többletforrást a következőképpen biztosítja:
* 17.400.000,- Ft többletforrást az önkormányzat 2023. évi költségvetésének terhére,
* 5.600.000,- Ft többletforrást a BÁT\_KOM 2004 Kft-tól a közfeladat-ellátási szerződés II. módosításban elvont 5.600.000,- kompenzáció terhére.

*Határidő:* 2023. augusztus 31.

*Felelős:* Dr. Bozsolik Róbert polgármester

 (a szerződések aláírásáért)

*Határozatról értesül:* Pap Péter ügyvezető

 Bátaszéki KÖH pénzügyi iroda

 irattár

**3.sz. H a t á r o z a t i j a v a s l a t :**

**BÁT-KOM 2004. Kft. 2023. évi módosított üzleti tervének elfogadására**

Bátaszék Város Önkormányzatának Képviselő-testülete, mint a BÁT-KOM 2004. Kft tulajdonosa - e jogkörében eljárva - a Kft. 2023. évre vonatkozó módosított üzleti tervét

1. ***269 529 381.- Ft tervezett bevétellel,***
2. ***269 378 358.- Ft tervezett kiadással és***
3. ***151 023.- Ft tervezett eredménnyel***

elfogadja.

*Határidő:* 2023. szeptember 6.

*Felelős:* dr. Firle-Paksi Anna aljegyző

(a határozat megküldéséért)

*Határozatról értesül:* BÁT-KOM 2004. Kft.

 Bátaszéki KÖH pénzügyi iroda

 irattár